

*Universiteti Publik - “KADRI ZEKA” – Public University*

rr. “Zija Shemsiu” pn. 60000 Gjilan

tlf: +381280390112, e-mail: info@uni-gjilan.net

***Procedurat për Diplomim në Programet e Studimit Master***

* Për punimin e Diplomës, mësimdhënësit paraprakisht identifikojnë dhe hartojnë listën e ***temave të diplomës për studimet Master.***
* ***S***ecilit student i lejohet që të përgatisë dhe të dorëzojë ***projektpropozimin e Tezës së materit*** pasi ai/ajo t’i ketë përfunduar me sukses të gjitha provimet e semestrit të parë dhe të dytë (te programet me 120 ECTS), apo të gjitha provimet e semestrit të parë (te programet me 60 ECTS ose 90 ECTS). Kandidati e dorëzon Projekt propozimin e Tezës së Masterit te Këshilli i Fakultetit/Këshilli i Studimeve Master, në marrëveshje me mësimdhënësin (mentorin potencial), sipas udhëzimeve dhe standardeve të specifikuara në Udhëzuesin për projekt propozimin e Temës Diplomës së studimeve Master.
* Këshilli i Fakultetit/ Këshilli i Studimeve Master, shqyrton Projekt propozimet (për hulumtim) të dorëzuara nga kandidatët dhe pas shqyrtimit, mund të ***pranojë projektpropozimin***, ta ***refuzojnë*** atë, apo ***ta kthejë me komente për përmirësim*** deri në takimet e radhës.
* Punimi i masterit është punë individuale e studentit dhe puna realizohet në marrëveshje dhe mbikëqyrje të profesorit mentor.
* **Konsultimet -** Gjatë procesit të shkrimit të tezës master, studenti duhet të ketë konsultime të rregullta me mentorin e tij. Konsultimet janë po ashtu edhe obligim i mentorit, i cili duhet të jetë proaktiv në punën me studentë.
* **Komisioni i vlerësimit të tezës** – Këshilli i Fakultetit / Këshilli i Studimeve Master, do të emërojë një komision prej tre anëtarësh për secilën tezë të masterit me rastin e miratimit të projekt-propozimit dhe mentorit për propozimin përkatës. Mentori është një nga tre anëtarët e komisionit. Mentori është përgjegjës për të organizuar seancat ku komisioni dhe studentët shqyrtojnë progresin, bazuar në nevojat e identifikuara nga të gjitha palët. Komisioni duhet të miratojë përparimin e hulumtimit të studentit dhe planet e tij/saj në kohën kur studenti është gati për të filluar procesin e mbledhjes së të dhënave.
* **Vlerësimi -** Kopja përfundimtare e tezës së masterit duhet të jetë e përgatitur mirë dhe e kompletuar, kur ajo i dorëzohet anëtarëve të komisionit për vlerësim. Kur anëtarët e komisionit për vlerësimin e tezës janë të kënaqur me cilësinë, teza i propozohet Këshillit të Fakultetit / Këshillit të Studimeve Master.
* Pas vlerësimit pozitiv të tezës nga komisioni për vlerësim, Këshilli i Fakultetit / Këshilli i Studimeve Master i propozon Senatit të UKZ-së për miratim të mbrojtjen publike dhe themelon komisionin e mbrojtjes, që mund të jetë i njëjtë sikurse komisioni për vlerësim.
* **Diskutimi publik -** Pas vlerësimit nga ana e komisionit, teza e masterit do të vendoset në diskutim publik për një periudhë 15 ditore.
* **Mbrojtja -** Studenti e mbron tezën e masterit në paraqitjen para një komisioni të emëruar nga Këshilli i Fakultetit / Këshilli i Studimeve Master dhe miratuar nga Senati i UKZ-së. Mbrojtja e punimit të masterit është e hapur për publikun. Në fund kumtohet rezultati në mënyrë publike. Pas mbrojtjes, të gjitha tezat publikohen në web faqen e Universitetit “Kadri Zeka” dhe një kopje vendoset në bibliotekën e Universitetit.

**Korniza kohore -** Procesi i përfundimit të tezës master është si më poshtë:

* Teza master duhet të realizohet brenda 12 muajve nga dita kur KF/ KSM miraton propozimin e projektit dhe përfshin kohën deri kur studenti mbron publikisht tezën master;
* Studentët mund të paraqesin projektpropozimin (e hulumtimit) vetëm pasi të kenë përfunduar të gjitha provimet e parapara me program;
* Vlerësimi i dorëshkrimit të tezës master duhet të përfundohet nga komisioni i vlerësimit brenda 1 muaji, pasi studenti të ketë dorëzuar zyrtarisht dorëshkrimin për vlerësim;
* Faza e diskutimit publik zgjat 15 ditë;
* Senati i UKZ-së duhet të caktojë datën e mbrojtjes brenda 1 muaji, pas përfundimit të fazës së diskutimit publik.
* Në rast se studentët nuk arrijnë të përfundojnë procesin e tezës brenda periudhës 12 mujore pas datës së miratimit të projekt propozimit, mund të aplikojnë për të marrë miratimin për një zgjatje prej 6 muajsh nga ana e KSM.

**Formati -** Shtypja e tezave të masterit duhet të bëhet në të dy anët e fletës A4. Punimi duhet të jetë i shkruar duke përdorur fontin *Times New Roman*, me madhësi 12. Hapësira mes rreshtash duhet të jetë 1.5 në të gjithë dokumentin.

**Në Gjilan.** 26.11.2019